  Майя Бывальцева Удмурт лулчеберетъя куинетӥез фестиваль кутске Ижкарын 18-тӥ южтолэзе. Со сярысь ивортэмын элькунысь калыкъёслэн эшъяськон юртсылэн нимлыко сайтаз. Фестивалез усьтон нуналэ Калык творчествоя элькун юртын бадӟым праздник ортчоз. Сцена вылэ потозы азьвылаз ужрадъёсын вормисьёс но тужгес яркытъёсыз коллективъёс. Узыр программа дасязы Удмуртиысь устоосыз коллективъёс но кырӟасьёс. Соос пӧлын кырӟанъя но эктонъя «Марӟан» ансамбль, «Вить Сергейёс», «Вуюись» но «Ерпечкаос» калык ансамбльёс, кырӟанъя но эктонъя «Италмас» кун ансамбль. Фестивальлэн куноосыз луозы Башкириысь фольклоръя «Сузэръёс» дуэт. Та концерт фестиваль улсын ортчись пӧртэм ужрадъёслы кутскон сётоз. Быдэс ар ӵоже соос вань каръёсын но ёросъёсын радъяськозы. Фестиваль кык арлы одӥг пол ортчылэ. Тегъёс: Лулчеберет Удмуртия фестиваль удмуртъёс  